Fil-21 ta' Frar 2017, il-Kunsill qabel dwar il-pożizzjoni tiegħu dwar regoli maħsuba biex id-'diskrepanzi ibridi' mas-sistemi tat-taxxa ta' pajjiżi terzi L-abbozz ta' direttiva huwa l-aktar reċenti minn għadd ta' miżuri mfassla biex jipprevjenu l-evitar tat-taxxa minn kumpaniji kbar. Din tfittex li tipprevjenihom milli jisfruttaw id-differenzi bejn żewġ ġurisdizzjonijiet tat-taxxa jew aktar sabiex tnaqqas l-obbligazzjoni ta' taxxa inġenerali tagħhom. Dawn l-arranġamenti jistgħu jwasslu għal erożjoni sostanzjali tal-bażijiet taxxabbli ta' kontribwenti tat-taxxa korporattiva fl-UE. Id-direttiva ser tikkontribwixxi għall-implimentazzjoni tar- rakkomandazzjonijiet tal-OECD tal-2015 li jindirizzaw l-erożjoni tal-bażi tat-taxxa u t-trasferiment tal-profitt korporattiv. "L-UE tinsab fuq quddiem tal-ġlieda kontra l-evitar tat-taxxa. Irridu niżguraw l- implimentazzjoni koerenti fil-liġi tal-UE tal-pjan ta' azzjoni dwar il-BEPS tal-OECD." Edward Scicluna, Ministru għall-Finanzi ta' Malta, u President tal-Kunsill. Il-proposta tindirizza diskrepanzi ibridi fir-rigward ta' pajjiżi mhux tal-UE, minħabba li d-differenzi ġewwa l-UE huma diġà koperti mid-'direttiva kontra l-evitar tat-taxxa' adottata f'Lulju 2016. Din tikkomplementa u temenda dik id-direttiva f'dan is-sens. Il-Kunsill laħaq kompromess dwar il-kwistjonijiet li ġejjin: għal kapital regolatorju ibridu , ġiet stabbilita konċessjoni mir-regoli għas-settur bankarju. Il-konċessjoni ser tkun limitata fiż-żmien, u l-Kummissjoni ser tintalab tippreżenta rapport li jivvaluta l-konsegwenzi; għal operaturi tas-suq finanzjarju , jiġi segwit approċċ delimitat f'konformità ma' dak segwit mill-OECD; fir-rigward tal- implimentazzjoni , hija prevista skeda itwal ta' żmien minn dik stabbilita għad-direttiva ta' Lulju 2016. L-implimentazzjoni hija stabbilita għall- 1 ta' Jannar 2020 (sena wara), u l-1 ta' Jannar 2022 fir-rigward ta' dispożizzjoni speċifika. Il-passi li jmiss Id-direttiva hija waħda fost pakkett ta' proposti dwar it-tassazzjoni korporattiva ppreżentat mill-Kummissjoni f'Ottubru 2016. Intlaħaq qbil f'laqgħa tal-Kunsill Affarijiet Ekonomiċi u Finanzjarji. Il-Kunsill ser jadotta d-direttiva ladarba l- Parlament Ewropew ikun ta l-opinjoni tiegħu. L-istati membri ser ikollhom sal-31 ta' Diċembru 2019 biex jittrasponu d-direttiva fil-liġijiet u r-regolamenti nazzjonali. Id-direttiva teħtieġ unanimità fil-Kunsill, wara konsultazzjoni mal-Parlament. (Bażi legali: l-artikolu 115 tat-Trattat dwar il-Funzjonament tal-Unjoni Ewropea). Abbozz ta' direttiva ta' Frar 2017 dwar diskrepanzi ibridi ma' pajjiżi terzi Ara l-paġna tal-laqgħa